Man deur trein in Bloem getrefŉ Man is vroeg Woensdagoggend dood langs ŉ treinspoor naby die East-End- industriële gebied in Bloemfontein aangetref. Die slagoffer, vermoedelik in sy 40’s, is skynbaar deur ŉ trein getref wat ŉ ent weg van sy liggaam tot stilstand gekom het. Sers. Mahlomola Kareli, polisiewoordvoerder, sê lede van die Heidedal-polisiestasie het om 07:30 ŉ oproep oor die voorval ontvang. Terselfdertyd is die nooddiensverskaffer ER24 na die toneel ontbied. Die polisie én nooddiensbeamptes het op die man se liggaam afgekom. Hy het ŉ swart trui met wit strepe aangehad. “Paramedici het die man ondersoek, maar hy het reeds aan verskeie beserings beswyk. Hy is op die toneel dood verklaar,” sê Russel Meiring, woordvoerder van ER24. Die presiese besonderhede rakende die voorval is nie in hierdie stadium bekend nie, maar ŉ saak van strafbare manslag is aanhangig gemaak en word deur die polisie ondersoek. Die polisie is ook nog in die proses om die man te identifiseer en het ŉ beroep op lede van die publiek gedoen om Heidedal se stasiebevelvoerder by 071 606 5715 te bel om daarmee te help. Kareli het intussen pendelaars versoek om waaksaam te wees by treinspore. “Steek spoorweë slegs by aangewese voetganger- of padkruisings oor en gehoorsaam alle waarskuwingstekens van treine wat op pad is. Stop altyd, kyk albei kante en luister vir treine voordat jy die spore oorsteek,” maan hy.